b'\n_START_ARTICLE_\nSaku Kinnunen\n_START_SECTION_\nSeuraura\n_START_PARAGRAPH_\nKinnunen on Kuhmon Kivan kasvatti. H\xc3\xa4n siirtyi C-juniori-ik\xc3\xa4isen\xc3\xa4 Kalevan Palloon kaudeksi 2009\xe2\x80\x932010. Kaudella 2012\xe2\x80\x932013 Kinnunen toimi KalPan A-nuorten varakapteenina ja h\xc3\xa4nell\xc3\xa4 oli joukkueen paras teholukema (+17)._NEWLINE_Kaudella 2013\xe2\x80\x932014 Kinnunen nousi KalPan SM-liigarinkiin. H\xc3\xa4n pelasi joukkuessa harjoituskaudella yhden European Trophy -ottelun. SM-liigadebyyttins\xc3\xa4 Kinnunen teki 20. syyskuuta 2013 Tampereen Ilvest\xc3\xa4 vastaan. Liigauransa avausmaalin h\xc3\xa4n teki 26. lokakuuta 2013 vieraissa Pelicansia vastaan. Kinnunen lopulta vakiinnutti paikkansa KalPan liigajoukkueessa ja teki tulokaskautensa aikana yhteens\xc3\xa4 51 runkosarjaottelussa tehot 7+8=15. H\xc3\xa4n sijoittui SM-liigan tulokkaiden pistep\xc3\xb6rssiss\xc3\xa4 kolmanneksi. Tammikuussa 2014 Kinnunen teki kev\xc3\xa4\xc3\xa4seen 2016 ulottuvan jatkosopimuksen KalPan kanssa._NEWLINE_Kinnusella oli kaudella 2014\xe2\x80\x932015 vaikeuksia mahtua kokoonpanoon ja h\xc3\xa4nen esityksens\xc3\xa4 j\xc3\xa4iv\xc3\xa4t vaisuiksi verrattuna ensimm\xc3\xa4iseen SM-liigakauteen. Kinnunen pelasi kauden aikana my\xc3\xb6s kahdeksan ottelua lainalla Mestis-joukkue Kajaanin Hokissa. Kaudesta 2015\xe2\x80\x932016 h\xc3\xa4n pelasi KalPassa ison osan my\xc3\xb6s puolustajan tontilla. Kinnunen pelasi kauden aikana my\xc3\xb6s viisi ottelua lainalla Mestis-joukkue Mikkelin Jukureissa marras-joulukuun 2016 vaihteessa. SM-liigakauden j\xc3\xa4lkeen h\xc3\xa4n vahvisti KalPan A-nuorissa, joissa Kinnunen voitti kauden p\xc3\xa4\xc3\xa4tteeksi SM-pronssia._NEWLINE_Kaudeksi 2016\xe2\x80\x932017 Kinnunen siirtyi vuoden mittaisella sopimuksella Mestiksen nousijajoukkue Iisalmen Peli-Karhujen riveihin. H\xc3\xa4net hankittiin joukkueeseen l\xc3\xa4ht\xc3\xb6kohtaisesti puolustajana. Kinnunen nimettiin IPK:n varakapteeniksi. H\xc3\xa4n oli viidell\xc3\xa4 osumallaan joukkueen eniten maaleja tehnyt puolustaja._NEWLINE_Kes\xc3\xa4kuussa 2017 Kinnunen palasi KalPan ja IPK:n yhteisty\xc3\xb6pelaajana elokuun loppuun asti kest\xc3\xa4v\xc3\xa4ll\xc3\xa4 try-out -sopimuksella KalPaan. H\xc3\xa4n pelasi kaudella 2017\xe2\x80\x932018 siell\xc3\xa4 kahdeksan runkosarja- ja kaksi Mestarien liigan ottelua, mutta suurimman osan kaudestaan Kinnunen pelasi kuitenkin lainalla IPK:ssa, jonka tehokkain puolustaja h\xc3\xa4n oli tehoilla 4+16=20. Kinnunen pelasi siell\xc3\xa4 kauden loppuun. Kaudeksi 2018\xe2\x80\x932019 h\xc3\xa4n teki IPK:n kanssa vuoden mittaisen sopimuksen. Kinnunen oli kuudella osumallaan joukkueen eniten maaleja tehnyt puolustaja Otto Huttusen kanssa.\n_START_SECTION_\nMuuta\n_START_PARAGRAPH_\nKinnusen pikkuveli Severi on entinen j\xc3\xa4\xc3\xa4kiekkomaalivahti, joka pelasi parhaimmillaan Suomi-sarjatasolla.'